Per Clausen (EL), 2005-05-17:
Jeg vil også sige, at jeg synes, det er en meget vigtig debat, som SF har sat på dagsordenen i dag, fordi vi jo på en og samme tid kan snakke om to meget store udfordringer, vi står over for.
Det kan vi hverken af hensyn til de mennesker i andre dele af verden, der også har ret til at leve et godt liv, eller af hensyn til vore efterfølgere.
Den ene store udfordring, vi har, er altså, at vi skal gøre noget ved ressourceforbruget og miljøproblemerne.
Den anden store udfordring er selvfølgelig at sikre, at der også fremover i Danmark og andre steder er arbejdspladser til en meget forskellig og meget sammensat gruppe på arbejdsmarkedet.
Vi har ikke tiltro til, at vi kan ende i en situation, hvor alle danskere er forskere eller har en højere uddannelse.
Vi tror, at der også i fremtiden kan være arbejde til mennesker med andre former for uddannelse.
Nu er det sådan, at det gode ved at diskutere det her i sammenhæng jo er, at en række af løsningerne hænger meget godt sammen.
Hvis man f.eks. tager fat på omstilling af vores energisektor, det, som hr. Steen Gade har kaldt det olieløse Danmark, hvis vi tager fat på en omstilling af landbrugsproduktionen og tager fat på at finde bedre transportløsninger, så er det sådan nogle ting, der ud over at være med til at løse miljøproblemerne, miljøudfordringerne, også kan være med til at skabe arbejdspladser herhjemme.
Det, der ligger omkring den vedvarende energi, har mange været inde på, vindkraft er nævnt, og sagen er vel, at man kan gennemføre et tilsvarende udviklingsforløb, både inden for sol- og bølgeenergien.
Men det er også rigtigt, at de nye teknologier faktisk i udgangspunktet har nogle urimelige betingelser, fordi grundvilkårene er, at de skal være konkurrencedygtige med prisen på fremstilling af energi på allerede betalte centrale værker, der kører på fossile brændstoffer eller uran, og hvor miljøomkostningerne ikke er en del af prisen.
Det er også derfor, at vi har været meget kritiske over for liberaliseringen af energisektoren, for vi mener faktisk, at den omfattende markedsgørelse, der sker her, faktisk gør det vanskeligere at løse energiproblemerne og miljøproblemerne i fremtiden.
Vi har peget på, det har enkelte antydningsvis været inde på, at der også er brug for en omstilling i landbruget for miljøets skyld og for at sikre vandressourcer, natur og produktionsjord.
Det handler faktisk også om en udviklingspolitik, hvor vi medvirker til at støtte en omstilling af landbruget i resten af verden, så landbruget også her sikrer vandressourcer og jorden, og det kan være et væsentligt bidrag til at løse og forebygge miljøproblemer og til at sikre velfærd i andre dele af verden.
Med til en lokal landbrugsproduktion hører også en lokal fødevareproduktion, en produktion, som efter vores opfattelse gerne må beskyttes mod dumping fra EU for at sikre arbejdspladser og sikre opretholdelse af livet i udviklingslandene.
I det hele taget er vi imod en globaliseringsstrategi, der baserer sig på, at man skaber en udvikling af en monokultur i store dele af tredjeverdenslandene, hvor man så producerer ting, som bliver transporteret til den vestlige verden.
Vi synes, det er meget vigtigere, at man overalt har et landbrug, som eksisterer i balance med naturen.
Derfor skal jeg på vegne af Enhedslisten fremsætte følgende: Forslag til vedtagelse
»Folketinget ser løsningen af nationale så vel som globale miljøproblemer i snæver sammenhæng med etablering af arbejdspladser både for mennesker med kort og lang uddannelse.
Derfor opfordrer Folketinget regeringen til – at fremlægge en plan for omlægning af den danske energiproduktion, sådan at den kan baseres udelukkende på vedvarende energikilder i løbet af 30 år, herunder en plan for investeringer i vind-, sol- og bølgekraft så vel i forskning og udvikling som i egentlig etablering af energiproduktion samt i omfattende energibesparelser, og – at tage udgangspunkt i løsning af globale miljøproblemer ved tilrettelæggelsen af fremtidige indsatser, bl.a. ved at fokusere på strategier, der kan nedbringe behovet for transport og forbruget af ressourcer.«